Redacția StartupCafe.ro
Perioada în care ANAF nu aplică amenzi firmelor care nu se conformează la sistemul RO e-Factura va fi extinsă până la 31 mai, a spus ministrul Finanțelor, Marcel Boloș, pentru Profit.ro.
Primele amenzi pentru nerespectarea obligației de a transmite facturile și în e-Factura, în termen de 5 zile lucrătoare, ar urma să fie aplicate de la 1 iunie, potrivit sursei citate.
"Am decis. (Extindem, n.r.) până în 31 mai, ca urmare a faptului că încă sunt 74.000 de plătitori de TVA care nu folosesc e-Factura. Vor primi notificări. Contribuabilii trebuie, însă, să fie atenți – cu data de 1 iulie amenda este de 15% din valoarea facturii", a declarat ministrul Finanțelor pentru sursa citată.
Ministrul Boloș avea deja în vedere extinderea perioadei în care nu se vor aplica amenzi privind e-Factura, după cum anunțase la începutul lunii martie.
Amintim că potrivit reglementărilor actuale, în perioada 1 ianuarie - 31 martie 2024, nerespectarea termenului limită pentru transmiterea facturilor în sistemul național privind factura electronică RO e-Factura nu se sancționează. Acum, termenul ar putea fi extins până la 31 mai. Totodată, de la 1 iulie nu vor mai putea fi emise facturi decât prin sistemul e-Factura.